
Solar et luna – en lærebok om magi

Oversatt av Mester Konkordia i år 473




Det finnes mange typer magi i det kjente universet. Den første som ble oppdaget på kontinentet kalles Luna elementum, og gir evnen til å kontrollere elementene ild, vann, luft og jord. Elementenes magi tilhører trollene – barn av månen, og får sin kraft fra måneskinnet. Magien er en mektig gave som må brukes med varsomhet.








1. KONGESØLV




FOR TO ÅR SIDEN


Det var den dagen. Dagen da mor forsvant. Sommerferien hadde nettopp begynt i Vestavik, og som vanlig overnattet Nina hos mors tante Esther mens mor var på jobbreise. Mor jobbet som bokbinder – en som reparerer gamle bøker – og reiste mye for å hente bøker og levere de hun hadde fikset. Denne dagen hadde Nina hjulpet Esther å lage jordbærsyltetøy, og lukten av søte bær fylte huset. Klokken seks satt Nina i vinduet som vanlig og speidet etter mor. Klokken syv gikk Esther ned i kjelleren for å sjekke noe. Klokken åtte spiste de nybakt brød med jordbærsyltetøy til kveldsmat. Uten mor.

Hun var som forsvunnet i løse luften. Da Nina spurte Esther om de skulle ringe politiet, sa Esther at det ikke var nødvendig. «Hun kommer tilbake, ikke vær redd.» 

Hvorfor ville ikke Esther ringe politiet? Det hele var veldig rart, men Esther sa at Nina måtte vente. Så Nina ventet.   

Men folk hvisket. Ungene i klassen, lærerne og Esthers strikkeklubb. Nina hørte hva de sa. At mor hadde blitt igjen et annet sted. At hun hadde fått seg en ny familie, slik som far. At hun bare hadde forlatt livet sitt. Forlatt Nina. Det føltes som en kniv i hjertet hver gang hun hørte det. Forlatt. 

«Du må ikke tro på sånt tull», sa Esther. «Selvfølgelig har ikke Astrid forlatt deg, hun… blir bare borte en stund. Hun kommer tilbake, det er jeg sikker på.» 

Men Esther virket ikke så sikker. Hun gikk ofte ned i kjelleren, som om hun lette etter svar der. Når Nina spurte hva hun gjorde, trakk hun på skuldrene og mumlet litt.

Så Nina ble boende hos Esther i det gamle gule huset med epletrær og grønnsakshage.

En dag i september hadde Nina besøk av bestevenninnen Sadaf. De hadde kjent hverandre hele livet. De var faktisk tremenninger også, for mødrene deres var søskenbarn. Denne dagen hadde Sadaf bestemt at de skulle konkurrere om å finne det største eplet, så nå satt de i hver sitt epletre i Esthers hage. Det var en klar høstdag, og Nina hadde på seg en lyseblå strikkegenser som Esther hadde gitt henne til tiårsdagen. Esther var flink til å strikke og Nina hadde fått mye skryt fra jentene i klassen.

«Kanskje hun er i fengsel», foreslo Sadaf og tørket snørr på jakkeermet. «Jeg hørte nettopp onkel Mo si at når noen blir borte en stund», hun lagde gåseøyne med fingrene mens de tykke svarte øyenbrynene hoppet opp og ned. «Betyr å sitte i fengsel.»

Nina stirret på Sadaf. Esther hadde jo sagt flere ganger at mor blir borte en stund. Og Sadafs onkel Mo var lege og visste mange ting. Kunne han ha rett?

«Hva skulle mor vært i fengsel for?» spurte hun. 

 «Hm… kanskje hun har stjålet noe. Bestemor klager hele tiden på at paraplyene hennes blir stjålet når hun er på kafé.»

De tenkte litt på dette, men ble enige om at mor var for snill til å stjele folks paraplyer. Dessuten var Sadafs bestemor så glemsom, at hun ofte gikk hjemmefra uten både paraply og gebiss.

Høsten gikk. Så vinteren. Nina og Esther lagde seg et fint liv sammen. Esther var rotete og rar, og hun elsket å gjøre alt som var gammeldags og tungvint. Som å lage sin egen eplejuice eller brodere dynetrekk. Men hun lagde morsomme bursdagsselskap, hjalp Nina med leksene og solgte pølser på håndballturneringer. Og hver gang noen ertet Nina fordi hun var så høy, til og med høyere enn mange av guttene, pleide Esther å kalle dem tullebukker.

 «De vet ikke hva de snakker om. Det er flott å være høy, moren din er også høy. Du er nydelig som du er.»

Men da Nina satt alene på rommet sitt hos Esther, tenkte hun ofte på mor. Hvor var hun? Hva gjorde hun? Og noen dager kom spørsmålet som gav henne skikkelig vondt i magen, det hun fryktet mest av alt. Ville ikke mor ha henne lenger?










I DAG


Nina gikk ned i kjelleren og dunket borti en av pappeskene, som stod langs veggen i bunnen av trappen. 

«Au!» sa hun og holdt seg på albuen. Av en eller annen grunn var det mange som trodde at høye folk var grasiøse. De skulle liksom være dansere og basketballspillere, med koordinasjon og kontroll. Nina var mer som en giraff blant en gjeng gaseller, med armer og bein over alt. Hun snublet og dultet borti ting hele tiden. 

Bortsett fra på håndballbanen. Som målvakt var den lange kroppen nyttig – for en gangs skyld. Ingenting føltes så deilig som å redde mål, å være på rett sted til rett tid. Hun kunne kaste langt også. Så et par timer hver uke var Nina lykkelig. Resten av tiden… vel, hun hadde Sadaf å være sammen med. Men Sadaf likte ikke håndball, hun ville mye heller tegne. Og hun og søstrene var ofte bortreist med familien for å besøke farens slektninger.

Nina gned seg irritert på albuen og så på eskene. Tolv esker med Astrid skrevet i blå tusj. Hele mors liv pakket ned i tolv esker. Hun hadde gått forbi dem mange ganger uten å tenke over det, uten å legge merke til hva som stod på dem. Men i dag så hun det. Kanskje fordi det var den dagen i dag? Første dag i sommerferien, fem dager før sankthans. Dagen da mor forsvant. Hun prøvde å ikke tenke på det, det gjorde vondt selv om det var to år siden nå. To år som jenta uten foreldre. To år som hun som bodde med den merkelige bestemoren. 

Esther var jo ikke egentlig Ninas bestemor, hun var grandtante. Men at hun var merkelig, det var det ingen tvil om. Noen ganger virket det som om Esther kom fra en annen tid. Når hun klagde på all eksosen i byen eller det skarpe lyset fra gatelyktene. Eller når hun satte på den gamle platespilleren fra nitten seksti, som hylte ut felemusikk mens hun strikket votter. Uansett hadde Nina aldri sett på Esther som en bestemor. Hun var mye sprekere enn de andre bestemødrene Nina kjente til. Og hadde mindre grått hår.

Mye hadde skjedd på to år og Nina hadde sluttet å vente på mor for lenge siden. Nå var hun tolv år gammel og mor var borte, sånn var det. Ingenting kom til å endre seg bare fordi hun ønsket det. Ønsketenkning var for småunger. 

I kveld skulle det være en sjelden fullmåne, kalt supermåne. Denne månen var stor og rød og kunne bare ses hvert 299. år. Naturfag var Ninas yndlingsfag og hun hadde gledet seg lenge. Aller helst ville hun se den sammen med Sadaf, men hele Sadafs familie skulle til Voss i et bryllup. Så Nina måtte se den med Esther. 

Nå var hun på jakt etter en kikkert. Esther hadde først sagt at den lå på loftet i en kiste. Så sa hun den nederste kjøkkenskuffen. Eller i garasjen sammen med fiskeutstyret. Nei, forresten, i hyllen på kontoret i kjelleren. Etter å ha romstert gjennom loftet, kjøkkenet og garasjen var Nina svett, full av støv og hadde sikkert gått gjennom tjue spindelvev.

«Hvis den ikke er her nå, så gir jeg opp.» Hun gikk forbi eskene med mors ting og åpnet døren til kontoret.

Veggene var dekket av et falmet stripete tapet, og taklampen manglet lyspære. Til venstre stod et klesskap, og rett frem skinte morgensolen gjennom et lite vindu. Under vinduet var det et gammelt bord med en stol foran. På bordet stod tre innrammede bilder. Hun plukket opp det ene og blåste bort støvet. Det var et brudebilde.

 «Henry og Nina – 1958», leste hun. Oldefar var høy og tynn, med håret gredd i sideskill og hadde en stor bart. Oldemor, som Nina var oppkalt etter, hadde på seg en lang hvit brudekjole og slør i det krøllete håret. Begge smilte til kameraet.

«Haah… nahaa», hvisket en stemme.

Nina skvatt og bildet falt i bordet med et smell. Hun så seg rundt. Det eneste som rørte seg var støvet som virvlet sakte i sollyset. Hun lo litt og holdt en hånd på det hamrende hjertet, glad ingen kunne se henne.

To store hyller tok mesteparten av den høyre veggen, fulle av plastbokser, permer, bøker og skrot. Hun hadde akkurat dratt ut den ene boksen merket FERIE, da et vindpust blåste henne i nakken.

«Naa aa hanaa.» Det hørtes ut som en melodi.

«Esther?» pep hun. Hun kremtet og sa igjen: «Esther?»

Ingenting.

«Esther, det er ikke-»

Melodien kom mot henne, båret av en svak vind. Den var så lav at hun nesten ikke hørte den, men det føltes som om hun kunne kjenne sangen inni seg. En sang om glemte drømmer fra høye fjell og dype skoger. Håret reiste seg i nakken. Sakte snudde Nina seg, redd for hva hun ville se.

Hviskingen kom fra klesskapet på den andre siden av rommet. Hun gikk bort til skapet. Det var laget av mørkt tre med bølgete utskjæringer på dørene og så eldgammelt ut.

Med ett føltes det som om noen andre styrte hånden hennes, og hun kunne bare stå og se på at den strakte seg frem og åpnet den venstre døren. Hun tok ned en flat firkantet gjenstand, på størrelse med en bok, men veide ikke så mye. Den lå i en pose av mørk blå fløyel. Med én hånd åpnet hun snoren på toppen av posen og tok ut gjenstanden. Det lignet på et speil. En ramme av sølv snirklet seg rundt et matt grått glass, men hun kunne ikke se noe speilbilde.

«Rart», hvisket hun og skulle til å legge det tilbake. Da begynte det å bevege seg i speilet. Det var som en tåke virvlet rundt og trakk seg ut mot kantene. Så kunne hun se omrisset av ansiktet sitt, og etter noen sekunder var tåken helt borte og glasset ble klart. 

Alle tanker forsvant, og det eneste hun kunne gjøre var å stirre. Og stirre.

For speilbildet viste ikke Nina.

Det så nesten ut som henne. Det var det samme brune rette håret. Nesen og de brune øynene var like. Men huden… Et grått ansikt så forskrekket tilbake. Nina bet seg i leppen for å sjekke at hun var våken, at det ikke var en drøm. Speilbildet gjorde det samme. Hun rakte tunge, og grå Nina gjorde det samme. Det var hennes eget speilbilde. Bare en annen versjon. En Nina med en lys blå-grå farge. Og fregner! Gylne, store oransje prikker lå spredt over nesen og kinnene. Hun snudde hodet fra side til side, og- «Wow!» To lange, spisse ører stakk opp gjennom håret. Med en liten hårtust på toppen, akkurat som på en gaupe. I de grå øreflippene så hun de hjerteformede øredobbene hun hadde tatt på seg i morges. Hvordan er det mulig? tenkte hun.

«Fant du kikkerten? Jeg kom på at jeg kanskje har lånt den bort-» Esther stoppet i døren. Hun så på Nina, ned på speilet hun holdt og gispet.

«Esther, hva er dette?» hvisket Nina hest. 

«Hva ser du? Ser du noe?» hvisket Esther tilbake. Hun grep hardt i dørkarmen, som om hun måtte holde seg fast.

Nina så på det grå speilbildet og sank ned i kontorstolen bak seg. «Jeg ser… jeg ser meg selv, men… grå. Det er umulig.»

«Det er ikke umulig», sa Esther. «Det er magi.»

Nina måtte nesten le, men det var noe ved Esther som stoppet henne. 

Esther stilte seg bak stolen Nina satt i, og bøyde seg så Nina kunne se begge to i speilet. Grå Nina sperret opp øynene. Esther hadde det samme ansiktet og det vanlige krøllete brune håret med et par grå striper. Men huden hennes var også grå, og under de gullkantede brillene lå store, lysegrønne fregner. Grå Esther smilte.

«Det virker, Nina. Speilet virker igjen!»

«Hva?»

«Det må bety at det andre også virker. Portalen er åpen!» 

«Det… port… hva?» Nina forstod ingenting.

Esther trakk pusten dypt for å roe seg. «Det jeg skal fortelle deg nå kan ikke si til noen. Skjønner du?»

Nina nikket.

«Det finnes en annen verden, en verden befolket av troll.»

Denne gangen lo Nina. «Troll? Som i … faktisk troll?»

Esther pekte på speilet og latteren forsvant ut av henne. «Dette speilet er laget av kongesølv. Det er et magisk materiale som lar oss se vår trollform.»

«Er det slik jeg ville sett ut i trollverdenen?»

«M-m.»

«Så hvor er den?»

«Hva da?»

«Trollverdenen!»

«Åja. Jeg vet egentlig ikke.» Esther så seg rundt på det støvete kontoret, som om trollverdenen kunne ligge i en skuff eller en skoeske sammen med gamle luer. «Jeg vet bare hvordan vi kommer oss dit.» Hun rettet seg opp med et stønn og gned en hånd over korsryggen. «Slike speil av kongesølv kan åpne en portal mellom våre to verdener. Men man må ha to speil for å reise. De har et tvillingbånd og hvis noe er galt med det ene, virker ikke det andre. Da vil ikke portalen åpnes igjen.»

Hun ble stille og Nina betraktet speilet. Den firkantede rammen var formet som tusenvis av tynne sølvtråder, flettet og vevd rundt glasset. Idet hun snudde på speilet, traff en solstråle rammen og den glitret som snøkrystaller. Det lignet ikke på noe sølv hun hadde sett.

«Hvordan vet du alt dette? Hvordan vet du at trollene finnes?» Hun snudde seg mot Esther som plukket opp bildet hun hadde mistet. Brudebildet av oldemor og oldefar. Esther satte rammen pent ved siden av et annet, nyere bilde av oldemor. Selv med grått hår og masse rynker, kunne man ikke unngå å legge merke til de grønne øynene. Oldemor var mor til både Esther, Ninas morfar Jan og Sadafs morfar Per. 

Sadaf hadde arvet oldemors gnistrende grønne øyne, mens Nina hadde fått oldefars lange tynne kropp. Alle visste hva Nina syntes om det. Det eneste som kunne vært verre var om hun fikk barten hans i tillegg.

«Dette er min mor, som du vet. Hun het egentlig Ninat og var født i et troll-land kalt Mariana.»

«Mariana?»

Esther nikket.

Nina vendte speilet så hun kunne se Esther – med grått ansikt. «Og hun brukte speilet til å reise til vår verden?»

Esther lente seg mot bordet. «Da mor var nitten år gammel, måtte hun rømme fra landet sitt. Hun ville ikke si så mye om det, bare at folket gjorde opprør mot kongen, og familien hennes var på feil side av kampen. Selv om mor ikke hadde gjort noe galt, var det ikke trygt for henne der. Hun fikk hjelp av en venn som gav henne speilene og viste veien til portalen. Da hun gikk gjennom, ble hun forvandlet til et menneske og endret Ninat til Nina, som var et mer vanlig navn.

«Visste oldefar at hun var troll?» Øynene falt på brudebildet og Nina prøvde å forestille seg en ung oldemor med fregner og spisse ører.

Esther tok av seg brillene og pusset dem på t-skjorten. «Jeg tror ikke det. Hun ville leve det livet hun hadde laget seg her. Men da far døde, bestemte hun seg for å dra tilbake. Hun ville at vi barna skulle kjenne hjemlandet hennes og forstå hvor hun kom fra. Det var tjue år siden opprøret og hun antok at det var trygt.»

«Var det trygt?» spurte Nina, spent.

«Det var veldig fredelig og trygt. Landet ble styrt av et Råd som var valgt av folket. Og det var ingen som kunne kjenne igjen mor, så lenge etterpå.»

«Hvordan var det der? Hvordan er trollverden? Har alle spisse ører og fregner med farge?»

Esther smilte. «Jeg skal svare på alt senere, men jeg må fortelle dette ferdig først.» Hun ble alvorlig. «Det samme året ble morfaren din Jan – min storebror – femten. Mor viste ham speilet og spurte om han ville bli med og se trollverden. Det ville han og de dro dit i noen dager. Hun spurte Per om han også ville dra da han ble femten. Han ville ikke.»

«Hvorfor ikke?»

«Jeg tror ikke han likte tanken på å være noe annet enn et menneske. Da jeg ble femten, var det min tur.» Esthers øyne skinte. «Både jeg og Jan elsket å dra til Mariana og reiste mange ganger tilbake. Først sammen med mor, så alene da vi ble eldre.» Hun nølte litt før hun sa: «da Astrid ble femten, tok Jan henne med.»

Ninas hjerte stoppet. «Mor? Tok morfar med seg mor til Mariana?» Nina ble kald og varm samtidig. Mor hadde vært i en magisk trollverden… uten Nina. Det begynte å svi i øynene. Hvorfor måtte Nina alltid være den som ikke fikk bli med? Som ikke fikk vite noe?

Esther satte seg på huk foran stolen Nina satt i. «Moren din gledet seg til å ta deg med, men hun måtte vente til du ble femten. Det ble liksom familieregelen, at man må være femten år gammel for å dra.»

«Hvorfor det?» Nina snufset og blunket hardt.

«Fordi man må være gammel nok til å forstå at man må holde det hemmelig.» Esther så strengt på Nina. «Du kan ikke fortelle dette til noen, ikke en gang Sadaf. Du kan tenke deg hva folk hadde sagt hvis vi hadde gått rundt og pratet om magiske speil og troll?»

Nina visste dette veldig godt. En jente i klassen hadde en gang sagt at hun så et spøkelse i tantens hus. De andre hadde ertet henne i flere måneder. 

Nina hadde ikke tenkt å ta den sjansen. Hun nikket.

«Jeg visste at du ville forstå det», sa Esther. «Du har alltid vært en smart jente.» Hun tok speilet ut av Ninas hånd. «For to år siden sluttet dette speilet å virke, det var helt tåkete. Jeg har sjekket det mange ganger, men portalen var aldri åpen.»

To år siden.

Nina blunket sakte. «For to år siden…»

«Du husker at moren din pleide å reise rundt og hente gamle bøker som hun reparerte?»

«Har hun pleid å dra til trollverdenen for å reparere bøker?»

«Ja. Hun er veldig flink og har fått mange bestillinger. Jeg husker at hun likte særlig godt å jobbe med eventyrbøker.»

«Betyr det at mor er i Mariana nå? Og så ble speilet ødelagt så hun ikke kunne komme tilbake?»

«Ja, jeg tror det.»

Nina lot dette synke inn. «Så du har hele tiden visst hvor hun var? Hvorfor sa du ikke noe?» Hvordan kunne Esther holde dette hemmelig for henne?

«Hva skulle jeg ha sagt? Ville du trodd meg om jeg fortalte at moren din har dratt gjennom en magisk portal til en trollverden? Når det eneste beviset jeg hadde var et tåkete speil?»

Selvfølgelig ville ikke Nina ha trodd henne. «Men du sa at nå virker det igjen?»

«Ja, nå når vi kan se i det – når vi hører det synge – så betyr det at begge speilene fungerer, og portalen er åpen.»

Nina så ned på hendene sine. «Men hvis den er åpen… hvorfor har hun ikke kommet hjem igjen?»

Esther holdt opp speilet som glitret i solskinnet.

«Det er det vi må finne ut. Vi må dra til Mariana.»

